<classify> Na SAMWEL MWANGA-SIMIYU POLISI mkoani Simiyu linawashikilia watu sita wakazi wa Kijiji cha Mwabagimu wilayani Meatu kwa tuhuma ya kupatikana na nyara za Serikali, ikiwamo silaha na pembe za ndovu zenye uzito wa kilo 8 bila ya kuwa na kibali. Akizungumza na waandishi wa habari jana, Kamanda wa Jeshi la Polisi mkoani hapa, Onesmo Lyanga alisema tukio hilo lilitokea Januari 2, mwaka huu saa 11 jioni kijiji humo. Kamanda Lyanga ameitaja silaha hiyo iliyokamatwa ni Rifle 375 yenye namba 7054, pinde mbili zenye mishale 10 ambapo ina hisiwa miongoni mwa mishale sita imewekewa sumu kali ambayo inafanyiwa utaratibu kupelekwa kwa mkemia mkuu ili kubaini aina ya sumu na madhara yake. Waliokamatwa ni Nghanga Ngusa 37, Machimu Ngusa 25, Mazongu Ngusa 22, Masasila Ngusa 20, Kulwa Ngusa 20 na Ntunga Shija 30 wote wakazi wa kijiji hicho. Alisema kuwa siku ya tukio askari polisi wakiwa katika ulinzi wa kutekeleza amri ya baraza la ardhi chini ya usimamizi wa Mkaguzi wa Polisi, Frednand Bundala kwa ajili ya kutoa ulinzi kwa dalali wa Mahakama, Abdalah Subira, ili kutekeleza amri ya baraza la ardhi na nyumba yenye namba 602016 ya kukabidhi ekari 70. Alisema wakati wakisimamia zoezi hilo, ghafla walipata upinzani mkubwa kutoka kwa watu walioamriwa kuondoka katika ardhi hiyo kwa kuwashambulia kwa mishale inayodhaniwa kuwa na sumu kali.  <topic>: KITAIFA 